জাতিসংঘ ও যুক্তরাষ্ট্র আফগানিস্তানে অসামরিক লোকজনকে হত্যার নিন্দে করেছে 
আফগানিস্তানে জাতিসংঘের সহযোগিতা মিশন সংক্ষেপে ইউনামা, রশীদের হত্যা এবং অন্যান্য প্রথিতযশা নাগরিকদের উপর হামলার নিন্দে জানিয়েছে এবং দায়ীদের বিচার করার জন্য কর্তৃপক্ষকে বলেছে। মিশনের বিবৃতিতে বলা হয়েছে লক্ষ্য স্থির করে অসামরিক লোকজনকে আফগানিস্তানে আশংকাজনক হারে হত্যা করা হচ্ছে।
আফগানিস্তানে কর্মকর্তারা বলছেন যে, গতকাল কাবুলে বন্দুকধারীরা নিরপেক্ষ নির্বাচনী নজরদারি সংস্থার প্রধানকে হত্যা করেছে। সাম্প্রতিক সময়ে সুপরিচিত অসামরিক লোকজনকে হত্যা করার যে প্রবণতা লক্ষ্য করা যায় তার মধ্যে এটিই হচ্ছে সর্বসাম্প্রতিক ঘটনা যার দায় কেউ স্বীকার করেনি। এ ধরণের সহিংসতায় আফগান রাজধানীতে অনেকেরই জীবন গেছে। তাদের মধ্যে রয়েছেন সুশীল সমাজের সক্রিয়বাদী ব্যক্তি, সাংবাদিক, রাজনীতিক এবং সরকারী কর্মকর্তারা। পুলিশ বলছে যে, আফগানিস্তানের মুক্ত ও অবাধ নির্বাচনী ফোরামের নির্বাহী পরিচালক ইউসুফ রশীদ যখন তাঁর দপ্তরে যাচ্ছিলেন তখন অজ্ঞাত পরিচয় বন্দুকধারীরা তাঁর গাড়ি গুলিতে ঝাঁঝরা করে দেয়। ঐ আক্রমণে তাঁর গাড়ির চালক আহত হয়। কাবুলের অন্যত্র পুলিশের গাড়িতে লাগানো একটি বোমা বিস্ফোরিত হলে একজন পুলিশ নিহত এবং অপরদুজন আহত হয়। আফগানিস্তানে জাতিসংঘের সহযোগিতা মিশন সংক্ষেপে ইউনামা, রশীদের হত্যা এবং অন্যান্য প্রথিতযশা নাগরিকদের উপর হামলার নিন্দে জানিয়েছে এবং দায়ীদের বিচার করার জন্য কর্তৃপক্ষকে বলেছে। মিশনের বিবৃতিতে বলা হয়েছে লক্ষ্য স্থির করে অসামরিক লোকজনকে আফগানিস্তানে আশংকাজনক হারে হত্যা করা হচ্ছে। ইউনামা বলছে যে মাত্র গত চারদিনেই ঐ সংঘাতপূর্ণ রাষ্ট্রে একজন বিধায়ক, একজন সুপরিচিত সাংবাদিক এবং একদল চিকিত্সাকর্মীকে হত্যা করা হয়েছে। এ ধরণের হত্যার দাবি সাধারণত কেউই করছে না যদিও চিকিত্সাকর্মীদের ওপর বোমা বিস্ফোরণের দায় স্বীকার করেছে ইসলামিক স্টেট সন্ত্রাসী গোষ্ঠির আফগান শাখা। এ দিকে যুক্তরাষ্ট্র রশীদের হত্যার তীব্র নিন্দে জানিযেছে। কাবুলে যুক্তরাষ্ট্রের ভারপ্রাপ্ত রাষ্ট্রদূত রস উইলসন এক টুইট বার্তায় এই হত্যায় বিস্ময় ও দুঃখ প্রকাশ করেন। তিনি রশীদকে আফগানিস্তানে প্রতিনিধিত্বকারী গণতন্ত্রের একজন নিবেদিত এবং অবিচল সমর্থক বলে তাঁর প্রশংসা করেন।